text: KIF-træner: Vi er videre med friske spillere
  24 marts 2013 kl. 12.31
  Peter Bredsdorff-Larsen tog en kalkuleret risiko i EHF Cuppen og er nu i kvartfinalen med friske spillere.
  KIF Kolding København tabte de sidste tre gruppekampe i EHF Cuppen, men er videre til kvartfinalerne med en flok friske spillere.
  Træner Peter Bredsdorff-Larsen tog en kalkuleret risiko i de sidste gruppekampe mod HC Motor Zaporozhye og Tatran Presov, selv om det ikke var 100 procent sikkert, at KIF ville spille sig i kvartfinalerne.
  - Da vi slog Presov og Rhein-Neckar i det første opgør var vi allerede dér med stor sandsynlighed videre til kvartfinalerne.
  - Da vi så tabte udekampen i Rhein-Neckar og manglede et mål for at blive etter i gruppen, så valgte vi at restituere truppen.
  - De spillere, der ikke har været helt klar, har vi holdt ude. Sådan var det også i går mod Presov. Vi har holdt 4-5-6 spillere ude, siger KIF-træneren.
  Lørdagens nederlag til Tatran Presov betød, at KIF Kolding København lige pludselig var afhængig af udfaldet af nogle af kampene i de øvrige grupper for at blive blandt de otte kvartfinalehold.
  Senere lørdag aften blev kvartfinalebilletten endegyldigt sikret, da tyske Göppingen slog La Rioja fra Spanien med 32-31.
  - Man vil gerne selv afgøre tingene. Vi var da bekymrede, for vi skulle jo bruge et resultat i går eller i dag, for at gå videre.
  - Men vi var ikke ude at bede om overraskelser. At Göppingen kun vandt med et mål over La Rioja var en overraskelse, men det betød, at vi kom videre.
  - Vi ville gerne selv have afgjort det, men når vi ikke gjorde det, så fik vi afviklet kampene på en måde, så vores spillere nu er klar, siger Peter Bredsdorff-Larsen.
  